A BIZOTTSÁG 1388/2004/EK RENDELETE
(2004. július 30.)
a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról szóló 1915/83/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1) különösen annak 6. cikke (2) bekezdésére,
mivel:
(1)
Az 1915/83/EGK bizottsági rendelet (2) 3. cikke szerint a kapcsolattartó iroda a mezőgazdasági üzemek jövedelmének meghatározásához szükséges, a gazdaságok adatszolgáltató űrlapjának formájáról szóló, 1977. szeptember 23-i 2237/77/EGK bizottsági rendelet III. mellékletében meghatározott technikai paraméterek (3) szerint továbbítja a gazdaságok adatszolgáltató űrlapjait a Bizottságnak. Az egyértelműség kedvéért megfelelően meg kell határozni azt a pillanatot, melynél a gazdaságok adatszolgáltató űrlapjai a Bizottság felé továbbítottnak tekinthetők, figyelembe véve a technikai paraméterekben történt előrelépést.
(2)
Az 1915/83/EGK rendelet 3. cikke továbbá úgy rendelkezik, hogy a kapcsolattartó iroda az összes adatszolgáltató űrlapot továbbítja a Bizottságnak legkésőbb kilenc hónapon belül annak a számviteli évnek a végét követően, amelyre azok vonatkoznak. Ennek az időszaknak a meghosszabbítása a 2003. gazdasági év esetén indokolt, mivel a kapcsolattartó irodáknak munkájuk szervezését módosítani kell, hogy alkalmazkodni tudjanak ahhoz az új időpont meghatározásához, melynél a gazdaságok adatszolgáltató űrlapjait a Bizottságnak továbbítottként lehet kezelni.
(3)
Az 1915/83/EGK rendeletet ennek megfelelően módosítani szükséges.
(4)
Az ebben a rendeletben meghatározott intézkedések összhangban vannak a Közösség Bizottságának tesztüzemi rendszerről alkotott véleményével,
ELFOGADTA EZT A RENDELETET:
1. cikk
Az 1915/83/EGK rendelet 3. cikke helyébe a következő szöveg lép:
„3. cikk
A kapcsolattartó iroda az összes adatszolgáltató űrlapot a 2237/77/EGK rendelet III. mellékletében szereplő formában a vonatkozó gazdasági év vége után legkésőbb 9 hónapon belül továbbítja a Bizottságnak. A 2003. gazdasági évre vonatkozóan viszont a gazdaságok adatszolgáltató űrlapjait annak az évnek a végét követő legkésőbb tizennégy hónapon belül kell továbbítani a Bizottságnak.
A gazdaságok adatszolgáltató űrlapjait akkor lehet a Bizottság részére továbbítottnak tekinteni, mikor a kapcsolattartó iroda, miután az adatokat a Bizottság adatszolgáltató és ellenőrző rendszerébe bevitték és az ezt követő számítógépes ellenőrzéseket végrehajtották, megerősíti, hogy az adat készen áll a Bizottság adatbázisába történő bevitelre.”
2. cikk
Ez a rendelet az Európai Unió Hivatalos Lapjában történő közzétételt követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 30-án.